የግል ትምህርት ቤቶች የወር ክፍያ ከማራዘም እስከ መሰረዝ እንዲደርሱ ጥሪ ቀረበ – ለተማሪዎች በቴክኖሎጂ የተደገፈ ትምህርት እንዲሰጡ ግዴታ ተጥሎባቸዋል
አዲስ አበባ፡- የግል ትምህርት ቤቶች በኮሮና ቫይረስ ምክንያት የወር ሂሳብ መክፍል ለማይችሉ ወላጆች በረጅም ጊዜ እንዲከፍሉ ከማመቻቸት እስከ መሰረዝ የሚደርስ ስራ እንዲያከናውኑ ትምህርት ሚኒስቴር ጥሪ አቀረበ፡፡ ትምህርት ቤቶቹ ለተማሪዎች በቴክኖሎጂ በተደገፈ መንገድ ትምህርት እንዲሰጡም ግዴታ ተጥሎባቸዋል፡፡ ሚኒስቴሩ ትናንት በድረገፁ ላይ ባሰፈረው መግለጫ፤ የኮሮና ቫይረስ ከተከሰተ ቀን ጀምሮ የግልም ይሁን የመንግስት ትምህርት ቤት ተማሪዎች እቤታቸው እንዲቀመጡ መደረጉን ጠቅሷል፡፡ በዚህም የግል ትምህርት ቤቶች በኮሮና ቫይረስ ምክንያት የወር ሂሳብ መክፍል ለማይችሉ ወላጆች በረጅም ጊዜ እንዲከፍሉ ከማመቻቸት እስከ መሰረዝ የሚደርስ ስራ ማከናወን እንዳለባቸው ተጠቅሷል፡፡ ከክፍያ ጋር በተያያዘ ትምህርት ቤቶቹ ትርፍን ሳይሆን የሰራተኞቻቸውና የተማሪዎቻቸውን ህልውና ከግምት ውስጥ አስገብተው መስራት አለባቸው ያለው መግለጫው፤ ወርሀዊ ክፍያን በአንድ ጊዜ መክፈል ለማይችሉ በረጅም ጊዜ እንዲከፍሉ ማመቻቸትና ከነጭራሹ መክፈል ለማይችሉ የተማሪ ወላጆች ደግሞ ክፍያውን መሰረዝ እንዳለባቸው ጥሪ አቅርቧል፡፡ ለአስተማሪዎችና ለደጋፊ ሰራተኞች ያለምንም ቅድመ ሁኔታ ደመወዛቸውን መክፈልና ለትራንስፖርት የሚከፈላቸውን ገንዘብ እንዲቀንሱ ማግባባት እንዳለባቸው በመግለጫው ተጠቁሟል፡፡ አቅም ያላቸው ወላጆችም ወርሃዊ ክፍያ ከ50 ከመቶ እስከ 75 ከመቶ መክፈል እንደሚጠበቅባቸው ተጠቅሷል፡፡ እንደ መግለጫው ከሆነ፤ የግል ትምህርት ቤቶች ለተማሪዎች ጤንነት ቅድሚያ በመስጠት ከወላጆች ጋር በመነጋገር ተማሪዎች ከአካላዊ ንክኪ በራቀ መንገድ ትምህርት የሚሰጥበትን መንገድ ማመቻቸት ይገባል፡፡ ትምህርት ቤቶቹ በቴሌግራም ቻናል በመክፈት አስፈላጊ ጽሁፎችን በመጫን ተማሪዎች ደብተሮቻቸው ላይ ገልብጠው እንዲያጠኑ መደረግ አለበት፡፡ የግል ትምህርት ቤቶች በተከፈተው ቴሌግራም ቻናል የቤት ስራዎችን በመስጠት ተማሪዎቹ እንዲሰሩ በማድረግ፣ የትምህርት ሚኒስቴርና የክልል ትምህርት ቢሮ ድረገፆችን ለተማሪዎቹ ማሳወቅ እንዲሁም ለወላጆች የሬዲዮ ፕሮግራሞችን በማሳወቅ ተማሪዎቹ እቤታቸው እንዲማሩ የማድረግ ግዴታ መጣሉን መግለጫው ያትታል፡፡አዲስ ዘመን ሚያዝያ 13/2012 መርድ ክፍሉ